**Rita Moreno** (s. 11. joulukuuta 1931 Puerto Rico) on puertoricolaissyntyinen näyttelijä ja laulaja. Hän on näytellyt elokuvissa, teatterissa ja televisiossa, ja hän on voittanut Oscarin, Golden Globen, Emmyn, Grammyn ja Tonyn.

Elämä ja ura
------------

Rita Moreno, alkuperäiseltä nimeltään Rosa Dolores Alverío, syntyi Puerto Ricossa maanviljelijäperheeseen. Viisivuotiaana hän muutti äitinsä mukana New Yorkiin. Hän sai ensimmäisen Broadway-roolinsa 13-vuotiaana näytelmässä *Skydrift* ja muutti jo seuraavana vuonna Hollywoodiin.

Morenon ensimmäinen elokuva oli *So Young, So Bad* (1950). Sen jälkeen hän teki MGM:n kanssa seitsemän vuoden sopimuksen ja otti taiteilijanimekseen Rita Moreno. Hänen ensimmäiset roolinsa olivat musikaaleissa, kuten Zelda Zandersin rooli elokuvassa *Laulavat sadepisarat* ja Tuptimin rooli elokuvassa *Kuningas ja minä.* Hän näytteli 1950-luvulla myös joissain pukudraamoissa, seikkailuelokuvissa ja lännenelokuvissa. Moreno sai usein rooleja, jotka korostivat hänen eksoottisuuttaan.

Morenon läpimurtorooli oli Anitan rooli musikaalissa *West Side Story* (1961), josta hän sai sivuosa-Oscarin ja Golden Globe -palkinnon. Sen jälkeen Moreno palasi näyttelemään teatteriin ja vähensi elokuvaesiintymisiään. 1970-luvulla hän näytteli lasten televisiosarjassa *The Electric Company*, jonka soundtrackista hän sai Grammy-palkinnon. Emmy-palkinnot Moreno voitti esiintymisistään *The Rockford Filesissa* ja *The Muppet Show’ssa*.

1980-luvulla Moreno näytteli television tilannekomediasarjassa *9 to 5*, salapoliisisarjassa *B.L. Stryker* sekä monessa televisioelokuvassa. 1990-luvulla hän toimi ääninäyttelijänä ja palasi elokuvien sivurooleihin. Vuodesta 1997 hän näytteli vankilasarjassa *Kylmä rinki*.

Moreno on toiminut 2000-luvulla osteoporoosijärjestön puhenaisena. Hän on näytellyt muun muassa televisiosarjassa *Ruma Betty*, *Cane* ja *Happily Divorced*.

Moreno näytteli Steven Spielbergin ohjaamassa *West Side Storyn* uudelleenfilmatisoinnissa vuodelta 2021. Sen jälkeen hän on näytellyt vuonna 2023 julkaistuissa elokuvissa *80 for Brady* ja *Fast & Furious X*.

Moreno meni vuonna 1965 naimisiin sisätautilääkäri Leonard Gordonin kanssa. He saivat yhden lapsen ja olivat naimisissa Gordonin kuolemaan 2010 saakka.

BBC valitsi Morenon vuonna 2022 sadan vaikutusvaltaisen ja innostavan naisen *100 Women* -listalleen.

Lähteet
-------

1. 1 2 3 4 5 6  Rita Moreno biography *AllMovie*. Viitattu 28.5.2023.
2. ↑  Kerri Lee Alexander: Rita Moreno National Women's History Museum. Viitattu 29.5.2023.
3. ↑  Kuokkanen, Venla: Steven Spielberg tekee uuden version ikonisesta West Side Story -elokuvasta, ja viime yön Oscar-gaalassa siitä nähtiin ensi vilaus – tällainen se oli *Helsingin Sanomat*.  26.4.2021. Viitattu 27.4.2021.
4. ↑  Alex Heigl & Kate Hogan: Celebrities Over 90 Years Old, Then & Now *People*.  19.1.2023. Viitattu 28.5.2023.
5. ↑  Leonard Gordon obituary *Los Angeles Times*.  11.7.2010. Viitattu 29.5.2023.
6. ↑  BBC 100 Women 2022: Who is on the list this year? *BBC*.  6.12.2022. Viitattu 27.4.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Rita Moreno**.
* Rita Moreno Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Latvia
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Trove
* Elonet

 |
|  |
| Muut | 
* Europeana
* SNAC
	+ 2
* IdRef

 |

 |